
Prijedlog




Na temelju članka 31. stavka 3. Zakona o Vladi Republike Hrvatske („Narodne novine“, br. 150/11., 119/14., 93/16., 116/18., 80/22. i 78/24.), Vlada Republike Hrvatske je na sjednici održanoj _______ 2026. donijela



Z A K L J U Č A K


1. [bookmark: _Hlk239930658]Prihvaćaju se Sporazumi Artemis o načelima suradnje u civilnom istraživanju i iskorištavanju Mjeseca, Marsa, kometa i asteroida u miroljubive svrhe usvojeni 
13. listopada 2020., u tekstu koji je dostavilo Ministarstvo znanosti, obrazovanja i mladih aktom, KLASA: 910-01/26-01/00033, URBROJ: 533-10-26-0013, od 7. rujna 2026.

[bookmark: _GoBack]2. 	Ovlašćuje se ministar znanosti, obrazovanja i mladih da, u ime Republike Hrvatske, potpiše Sporazume iz točke 1. ovoga Zaključka.

[bookmark: _Hlk178761339]3. 	Zadužuje se Ministarstvo znanosti, obrazovanja i mladih da, u suradnji s drugim nadležnim državnim tijelima, koordinira aktivnosti koje proizlaze iz Sporazuma iz točke 1. ovoga Zaključka.



KLASA:
URBROJ:

Zagreb,   



PREDSJEDNIK


								       mr. sc. Andrej Plenković


O B R A Z L O Ž E N J E

Artemis sporazume uspostavila je Nacionalna uprava za zrakoplovstvo i svemir (NASA) 2020. godine, u koordinaciji s Ministarstvom vanjskih poslova Sjedinjenih Američkih Država i nekoliko osnivačkih država potpisnica, kako bi se utvrdio zajednički skup načela s ciljem poboljšanja upravljanja civilnim istraživanjem i iskorištavanjem svemira. 

Artemis sporazumima utvrđuju se načela suradnje u civilnom istraživanju i iskorištavanju Mjeseca, Marsa, kometa i asteroida u miroljubive svrhe. Sporazumima se također učvršćuju prethodno potpisani sporazumi o suradnji u području svemira, kao što su Ugovor o svemiru, Konvencija o registraciji, Sporazum o spašavanju i vraćanju te najbolje prakse i standardi odgovornog ponašanja u civilnom istraživanju i korištenju svemira. 

Artemis sporazumi predstavljaju političku deklaraciju kojom države potpisnice izražavaju potporu određenim načelima međunarodne suradnje u civilnom istraživanju i korištenju svemira, no nisu preduvjet za sudjelovanje u međunarodnim svemirskim programima, projektima ili organizacijama. Republika Hrvatska nema financijskih obveza temeljem Artemis sporazuma.

Glavne odrednice Artemis sporazuma jesu:
i) suradničke aktivnosti u području svemira mogu biti isključivo u miroljubive svrhe i u skladu s relevantnim međunarodnim pravom; 
ii) transparentnost u pogledu široke diseminacije informacija u vezi nacionalnih politika u području svemira i planova istraživanja svemira u skladu sa svojim nacionalnim pravilima i propisima; 
iii) ulaganje razumnih napora u primjeni važećih standarda interoperabilnosti za svemirsku infrastrukturu, odnosno uspostavljanje takvih standarda u slučaju da isti ne postoje ili su nedostatni; 
iv) ulaganje razumnih napora radi pružanja potrebne pomoći osoblju u svemiru koje je u opasnosti; 
v) registracija svemirskih objekata sukladno Konvenciji o registraciji; 
vi) otvoreno dijeljenje istraživačkih podataka; očuvanje svemirskog naslijeđa; 
vii) iskorištavanje svemirskih resursa osiguravanjem ključne potpore sigurnim i održivim operacijama; 
viii) izbjegavanje preklapanja svemirskih aktivnosti; 
ix) planiranje smanjenja svemirskog otpada. 

Potpisivanjem Artemis sporazuma osigurava se čvrst pravni i diplomatski okvir za usklađivanje svemirske politike Republike Hrvatske s vodećim globalnim standardima mirnog istraživanja svemira. Potpisivanje otvara i mogućnost izravnog uključivanja nacionalne visokotehnološke zajednice u razvoj naprednih rješenja za lunarne i svemirske misije te olakšava umrežavanje hrvatskih znanstvenih institucija s globalnim partnerima i vodećim svjetskim svemirskim agencijama. Istovremeno se stvaraju preduvjeti za privlačenje investicija u sektore s visokom dodanom vrijednošću i pozicioniranje na novom globalnom tržištu svemirske ekonomije.

Predlaže se donošenje Zaključka kojim se prihvaća nacrt Artemis sporazuma. Zadužuje se Ministarstvo znanosti, obrazovanja i mladih za koordinaciju aktivnosti koje proizlaze iz Sporazuma. Provedba Sporazuma neće iziskivati zasebna sredstva u državnom proračunu već se troškovi osiguravaju u okviru redovitih aktivnosti razdjela 080 – Ministarstvo znanosti, obrazovanja i mladih. 

